CELEX: 32017D1014
Language: bg
Date: 2017-06-15 00:00:00
Title: Решение за изпълнение (ЕС) 2017/1014 на Комисията от 15 юни 2017 година за публикуване на позоваванията на европейските стандарти EN 13869:2016 относно изискванията за безопасност на запалките спрямо деца и EN 13209-2:2015 относно приспособленията за носене на бебе в Официален вестник на Европейския съюз съгласно Директива 2001/95/ЕО на Европейския парламент и на Съвета (Текст от значение за ЕИП. )

16.6.2017   
            
            
               BG
            
            
               Официален вестник на Европейския съюз
            
            
               L 153/36
            
         РЕШЕНИЕ ЗА ИЗПЪЛНЕНИЕ (ЕС) 2017/1014 НА КОМИСИЯТА
   от 15 юни 2017 година
   за публикуване на позоваванията на европейските стандарти EN 13869:2016 относно изискванията за безопасност на запалките спрямо деца и EN 13209-2:2015 относно приспособленията за носене на бебе в Официален вестник на Европейския съюз съгласно Директива 2001/95/ЕО на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, първа алинея от нея,
   като има предвид, че:
   
               (1)
            
            
               Член 3, параграф 1 от Директива 2001/95/ЕО задължава производителите да пускат на пазара само безопасни продукти.
            
         
               (2)
            
            
               Съгласно член 3, параграф 2, втора алинея от Директива 2001/95/ЕО даден продукт се счита за безопасен, що се касае до рисковете и категориите от рискове, които са регламентирани от приложимите национални стандарти, когато той е в съответствие с доброволните национални стандарти, които транспонират европейските стандарти, позовавания на които са били публикувани от Комисията в Официален вестник на Европейския съюз в съответствие с член 4 от същата директива.
            
         
               (3)
            
            
               Съгласно член 4, параграф 1 от Директива 2001/95/ЕО европейските стандарти се изработват от европейските органи по стандартизация след възлагане на мандат от Комисията.
            
         
               (4)
            
            
               Съгласно член 4, параграф 2 от Директива 2001/95/ЕО Комисията следва да публикува позоваванията на тези стандарти.
            
         
               (5)
            
            
               На 23 април 2008 г. Комисията прие Решение 2008/357/ЕО (2), а на 7 юни 2008 г. възложи на Европейския комитет по стандартизация (CEN) мандат M/427, отнасящ се до изискванията за обезопасяване на запалките за цигари спрямо деца.
            
         
               (6)
            
            
               В изпълнение на мандат M/427 CEN прие стандарт EN 13869:2016 „Запалки. Изисквания за безопасност на запалките спрямо деца. Изисквания за безопасност и методи за изпитване“. Стандартът EN 13869:2016 отговаря на мандат M/427 и е в съответствие с общото изискване за безопасност, установено в Директива 2001/95/ЕО. Поради това следва позоваванията на този стандарт да се публикуват в Официален вестник на Европейския съюз.
               
            
         
               (7)
            
            
               На 16 декември 1997 г. Комисията възложи на CEN и на Европейския комитет за стандартизация в електротехниката (CENELEC) мандат M/264, отнасящ се до безопасността на предметите, свързани с отглеждането на малки деца.
            
         
               (8)
            
            
               В изпълнение на мандат M/264 CEN прие стандарт EN 13209-2:2015 „Изделия за отглеждане на малки деца. Приспособления за носене на бебе. Изисквания за безопасност и методи за изпитване. Част 2: Гъвкаво приспособление за носене“. Стандартът EN 13209-2:2015 отговаря на мандат M/264 и е в съответствие с общото изискване за безопасност, установено в Директива 2001/95/ЕО. Поради това следва позоваванията на този стандарт да се публикуват в Официален вестник на Европейския съюз.
               
            
         
               (9)
            
            
               Мерките, предвидени в настоящото решение, са в съответствие със становището на комитета, създаден с Директива 2001/95/ЕО,
            
         ПРИЕ НАСТОЯЩОТО РЕШЕНИЕ:
   Член 1
   В серия С на Официален вестник на Европейския съюз се публикуват позоваванията на следните стандарти:
   
               а)
            
            
               EN 13869:2016 „Запалки. Изисквания за безопасност на запалките спрямо деца. Изисквания за безопасност и методи за изпитване“;
            
         
               б)
            
            
               EN 13209-2:2015 „Изделия за отглеждане на малки деца. Приспособления за носене на бебе. Изисквания за безопасност и методи за изпитване. Част 2: Гъвкаво приспособление за носене“.
            
         Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
   
      Съставено в Брюксел на 15 юни 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 11, 15.1.2002 г., стр. 4.
   
      (2)  Решение 2008/357/ЕО на Комисията от 23 април 2008 г. относно специфичните изисквания за безопасност спрямо децата, на които трябва да отговарят европейските стандарти за запалки съгласно Директива 2001/95/ЕО на Европейския парламент и на Съвета (ОВ L 120, 7.5.2008 г., стр. 11).